
“Në emër të Republikës së Shqipërisë”

Gjykata Kushtetuese e Republikës së Shqipërisë, e përbërë nga:

Fehmi Abdiu		Kryetar i Gjykatës Kushtetuese
Gjergj Sauli		Anëtar i 	  ""
Alfred Karamuço	Anëtar i 	  ""
Kujtim Puto		Anëtar i 	  ""
Kristofor Peçi		Anëtar i 	  ""
Sokol Sadushi		Anëtar i 	  ""
Tefta Zaka		Anëtare e 	  ""
Petrit Plloçi		Anëtar i 	  ""
Zija Vuci		Anëtar i 	  ""

me sekretare Arbenka Lalica, në datën 22.10.2001, mori në shqyrtim në seancë gjyqësore me dyer të hapura çështjen nr.149 Akti që i përket:

KËRKUES: Refat Frashëri, përfaqësuar nga avokat Agim Tartari me prokurë.
SUBJEKTI I INTERESUAR: Sevin Peshkëpia etj. në mungesë.
OBJEKTI: Shfuqizimi si antikushtetues i vendimeve nr.863, datë 23.9.1999 të Kolegjit Administrativ të Gjykatë së Lartë dhe nr.R-15, datë 21.12.2000 të Kolegjit Seleksionues të Kolegjeve të Bashkuara të Gjykatës së Lartë.
BAZA LIGJORE: Nenet 31 pika 1 dhe 42 të Kushtetutës.

Shfuqizimin e këtyre vendimeve kërkuesi e ka kërkuar për këto shkaqe:
Në të dy këto instanca gjyqësore është zhvilluar një proces jo i rregullt ligjor. Kjo parregullsi, sipas tij, konsiston në faktin se Kolegji Administrativ i Gjykatës së Lartë i ka mohuar atij të drejtën e mbrojtjes me avokat, ndërsa Kolegji Seleksionues i Kolegjeve të Bashkuara, duke mos e kaluar çështjen për shqyrtim në seancë gjyqësore, por duke vendosur në Dhomën e Këshillimit për mospranimin e rekursit, ka marrë atribute që nuk  i takojnë.

Gjykata Kushtetuese,

pasi dëgjoi relatorin e çështjes Zija Vuci, përfaqësuesin  e kërkuesit, si dhe shqyrtoi e analizoi çështjen në tërësi,

V ë r e n:

Gjykata e Rrethit Vlorë, me vendimin nr.632, datë 10.4.1998, ka pranuar pjesërisht padinë e kërkuesit Rifat Frashëri kundër subjektit të interesuar Sevin Peshkëpia etj. dhe e ka rrëzuar atë për pjesën tjetër, e cila kishte për objekt anulimin e vendimit nr.59, datë 21.11.1994 të Komisionit të Kthimit dhe Kompensimit të Pronave pranë Bashkisë së Vlorës dhe njohjen e të lartpërmendurit si pronar të një trualli me sipërfaqe 40 000 m2 të ndodhur në vendin e quajtur "Uji i Ftohtë" Vlorë.
Mbi ankimin e këtij të fundit çështja është gjykuar nga Gjykata e Apelit Vlorë, e cila me vendimin e saj nr.434, datë 13.10.1998 ka vendosur ndryshimin e vendimit të sipërm të Gjykatës së Rrethit Vlorë, dhe duke e gjykuar çështjen në fakt, ka rrëzuar padinë.
Kërkuesi nuk ka qenë dakord me këtë zgjidhje dhe i është drejtuar me rekurs Kolegjit Administrativ të Gjykatës së Lartë, i cili e ka shqyrtuar çështjen në seancë gjyqësore në mungesë të kërkuesit dhe të avokatit të tij dhe, me vendimin nr.863, datë 23.9.1999, ka vendosur lënien në fuqi të vendimit të Gjykatës së Apelit Vlorë.
Ai përsëri e ka kundërshtuar me rekurs edhe këtë vendim të Kolegjit pranë Kolegjeve të Bashkuara të Gjykatës së Lartë, por Kolegji Seleksionues i tyre, me vendimin nr.R-15, datë 21.12.2000, ka vendosur mospranimin e këtij rekursi si të pabazuar në ligj.
Ashtu siç ka parashtruar edhe kërkuesi, vendimet e këtyre Kolegjeve të Gjykatës së Lartë nuk janë rezultati i një procesi të rregullt ligjor.
Gjykata Kushtetuese, duke u mbështetur në provat shkresore që ndodhen në dosjen gjyqësore, si dhe në provat e tjera të administruara në seancë plenare, arrin në përfundimin se parregullsia e këtyre proceseve është shfaqur në këto drejtime:
Në Kolegjin  Administrativ të Gjykatës  së Lartë gjyqi është zhvilluar pa pjesëmarrjen e avokatit të kërkuesit. Mosparaqitja e tij në seancë gjyqësore ka ardhur për shkaqe të arsyeshme, sepse ditën e gjykimit ai ka munguar për shkak se ka qenë i sëmurë, fakt i cili vërtetohet me raportin mjekësor që ndodhet në dosje.
Në këto rrethana, Kolegji Administrativ duhej ta shtynte gjykimin për një ditë tjetër dhe jo ta gjykonte çështjen në mungesë të avokatit të kërkuesit. Kjo mënyrë gjykimi është mohim i të drejtës të mbrojtjes, e cila, si e drejtë themelore, garantohet nga Kushtetuta e Republikës së Shqipërisë. Dhunimi i kësaj të drejte jo vetëm i ka hequr mundësinë kërkuesit të gëzojë një mbrojtje të specializuar, por ka sjellë edhe shkeljen e parimit të kontradiktoritetit. Kjo shkelje ka të bëjë me faktin se kërkuesi në këtë proces nuk është vënë në kushte barazie me palën tjetër. Ndryshe nga kjo e fundit, e cila ka qenë e mbrojtur me avokat dhe ka parashtruar pretendimet e veta rreth problemeve që kanë lindur gjatë këtij gjykimi, kërkuesit, jo për fajin e tij, por për shkaqe që nuk vareshin nga ai, nuk i është krijuar një mundësi e tillë.
Këto shkelje, të cilat janë ngritur nga kërkuesi në rekursin drejtuar Kolegjeve të Bashkuara të Gjykatës së Lartë, kanë shoqëruar edhe procesin gjyqësor të zhvilluar nga Kolegji Seleksionues i tyre.
Konkluzioni i Kolegjit Seleksionues se rekursi drejtuar Kolegjeve  të Bashkuara nuk përmban shkaqe ligjore është i pabazuar. Përkundrazi, i vetmi shkak për të cilin është ankuar kërkuesi ndaj vendimit të Kolegjit Administrativ të Gjykatës së Lartë është mosrespektimi nga ana e këtij e rregullave procedurale që garantojnë të drejtën e mbrojtjes në gjykim, si e drejtë kushtetuese.
Pra, në këtë rekurs kërkuesi ka ngritur një problem ligjor të mirëfilltë, zgjidhja e të cilit është atribut vetëm i Kolegjeve të Bashkuara në seancë gjyqësore dhe jo i Kolegjit Seleksionues në Dhomën e Këshillimit. Prandaj, ezaurimi i çështjes nga ky i fundit me mospranim të këtij rekursi është shkelje e rregullave mbi kompetencën. Kjo shkelje është pasuar edhe nga shkelje të tjera që e kanë privuar kërkuesin nga e drejta për të organizuar një mbrojtje të përshtatshme, e cila mund të realizohet vetëm në një gjykim kontradiktor të zhvilluar në seancë të rregullt gjyqësore.
Shmangia e këtij gjykimi nga ana e Kolegjit Seleksionues dhe zgjidhja që ai i ka dhënë çështjes me mospranim të rekursit në Dhomën e Këshillimit, ku nuk është e lejuar pjesëmarrja e palëve që janë në konflikt, përbën rastin tipik të një procesi jo të rregullt ligjor në vështrim të nenit 42/1 të Kushtetutës të Republikës së Shqipërisë.

Për këto arsye:

Gjykata Kushtetuese e Republikës së Shqipërisë, në bazë të neneve 131 e 132 të Kushtetutës, si dhe neneve 72 e 77 të ligjit nr.8577, datë 10.2.2000 "Për organizimin dhe funksionimin e Gjykatës Kushtetuese të Republikës së Shqipërisë", me shumcë votash,

V E N D O S I:

- Shfuqizimin si antikushtetues të vendimeve nr.863, datë 23.9.1999 të Kolegjit Administrativ të Gjykatës së Lartë dhe nr.R-15, datë 21.12.2000 të Kolegjit Seleksionues të Kolegjeve të Bashkuara të Gjykatës së Lartë.
- Dërgimin e çështjes për shqyrtim në Gjykatën e Lartë.
- Ky vendim  është përfundimtar, i formës së prerë dhe hyn në fuqi ditën e botimit në Fletoren Zyrtare.

